A BIZOTTSÁG HATÁROZATA
(2006. március 16.)
a baromfik és vadon élő madarak madárinfluenza-fertőzöttségére vonatkozó 2006-os tagállami felmérések jóváhagyásáról
(az értesítés a C(2006) 780. számú dokumentummal történt)
(2006/314/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 20. cikkére,
mivel:
(1)
A 90/424/EGK határozat rendelkezik a Közösség pénzügyi hozzájárulásáról a Közösség állat-egészségügyre vonatkozó jogszabályainak továbbfejlesztéséhez, valamint az állat-egészségügyi oktatáshoz és képzéshez szükséges műszaki és tudományos intézkedések megtétele érdekében.
(2)
A baromfi és a vadon élő madarak madárinfluenza-fertőzöttségére vonatkozó tagállami felmérési programok 2006-os végrehajtásáról szóló, 2006. február 6-i 2006/101/EK bizottsági határozat (2) rendelkezik az ilyen felmérések 2006. februártól decemberig tartó végrehajtásáról, amennyiben a Bizottság a felmérési programokat jóváhagyja. Az ilyen felmérések célja a baromfiállományban jelen lévő fertőzések megállapítása, ami a jelenlegi közösségi jogszabályok felülvizsgálatához vezethet, és hozzájárulhat a vadvilágból az állatokra és az emberekre leselkedő esetleges veszélyek felismeréséhez.
(3)
A tagállamok által benyújtott felmérési programokat az említett határozattal összhangban a Bizottság megvizsgálta.
(4)
A Bizottság úgy találta, hogy a tagállamok által benyújtott felmérési programok megfelelnek a 2006/101/EK határozatnak. Ezért a felmérési programokat jóvá kell hagyni.
(5)
Mivel e felmérési programok fontosak az állategészségügy és a közegészségügy területén fennálló közösségi célkitűzések megvalósításához, helyénvaló a közösségi pénzügyi hozzájárulást az érintett tagállamoknál az e határozatban említett intézkedések során felmerült kiadások 50 %-ában megállapítani, az egyes felmérési programokra vonatkozó maximális összeghatár figyelembevétele mellett.
(6)
Az e határozat által jóváhagyott felmérési programokhoz kapcsolódó, 2006. február 1-je óta felmerült kiadásokat is közösségi társfinanszírozásra jogosultnak kell tekinteni.
(7)
Továbbá helyénvaló szabályokat megállapítani a felmérések eredményeinek jelentésére, valamint azon költségek támogathatóságára, amelyeket a felmérési programok végrehajtása során a tagállamoknál felmerült költségekhez való közösségi pénzügyi hozzájárulásra vonatkozó kérelmek tartalmaznak.
(8)
Az ebben a határozatban foglalt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Az I. mellékletben felsorolt, a baromfik és vadon élő madarak madárinfluenza-fertőzöttségére vonatkozó tagállami programokat (a továbbiakban: a programok) az adott mellékletben meghatározott időtartamra a Bizottság jóváhagyja.
2. cikk
A tagállamok a baromfik és a vadon élő madarak madárinfluenzájára vonatkozó felméréseket a programokkal összhangban végzik.
3. cikk
A mintaelemzés költségeihez való közösségi pénzügyi hozzájárulást az egyes tagállamok számára a felmerült kiadások 50 %-ában és az I. mellékletben meghatározott maximális összegig kell folyósítani.
A közösségi pénzügyi hozzájárulást feltétele, hogy az érintett tagállam eleget tesz a következőknek:
a)
hatályba lépteti a programjának végrehajtásához szükséges törvényi, rendeleti és közigazgatási rendelkezéseket;
b)
legkésőbb 2007. március 31-ig továbbít egy madárinfluenzáról szóló zárójelentést a Bizottságnak és a 2005/94/EK tanácsi irányelv (3) 51. cikkének (1) bekezdésében említett madárinfluenza közösségi referencialaboratóriumnak, a program technikai végrehajtásáról és a kapott eredményekről, az e határozat II., III., IV. és V. mellékletében meghatározott jelentésmodelleknek megfelelően;
c)
csatolja a Bizottságnak az arra vonatkozó bizonyítékot, hogy az elemzési mintákkal kapcsolatos költségek a programra jóváhagyott időszakban keletkeztek;
d)
eredményesen végrehajtja a programot; különösen az illetékes hatóságnak kell biztosítania azt, hogy a megfelelő mintavétel megtörténik.
4. cikk
A programok keretében végzett vizsgálatok tagállamok számára megtérítendő költségeinek maximális összegei nem haladhatják meg a következőket:
a)
:
ELISA vizsgálat
:
1 euro vizsgálatonként;
b)
:
agargél-immundiffúziós próba
:
1,2 euro vizsgálatonként;
c)
:
H5/H7 altípusok HI-próba
:
12 euro vizsgálatonként;
d)
:
vírusizolációs próba
:
30 euro vizsgálatonként;
e)
:
PCR vizsgálat
:
15 euro vizsgálatonként.
5. cikk
Ennek a határozatnak a tagállamok a címzettjei.
Kelt Brüsszelben, 2006. március 16-án.